钦定古今图书集成/理学汇编/学行典/第075卷 > 易经 > 《系辞上》
## 钦定古今图书集成/理学汇编/学行典/第075卷 > 易经 > 《系辞上》

一阴一阳之谓道，

〈本义〉阴阳迭运者，气也，其理则所谓“道。”〈大全〉朱子曰：“一阴一阳之谓道”，则阴阳是气不是道，所以为阴阳者乃道也。若只言阴阳之谓道，则阴阳是道。今曰一阴一阳，则是所以循环者乃道也。“一阖一辟谓之变”，亦然。又曰：“理则一而已，其形者则谓之器，其不形者则谓之道。”然而道非器不形，器非道不立。盖阴阳亦器也，而所以阴阳者道也。是以一阴一阳往来不息，而圣人指是以明道之全体也。此“一阴一阳之谓道”之说也。

又

“日新”之谓“盛德。”

〈本义〉《日新》者，久而无穷。〈大全〉《朱子》曰：《日新》，是只管运用流行，生生不已。